ଭୁବନେଶ୍ୱର,ଫେବ୍ରୁଆରୀ ୪(ଲୋକାଲ ୱାୟାର): ରାଜ୍ୟ ବିଧାନସଭାରେ ବଜେଟ ଅଧିବେଶନ ସୋମବାର ରାଜ୍ୟପାଳ ପ୍ରଫେସର ଗଣେଶୀ ଲାଲଙ୍କ ଅଭିଭାଷଣ ସହ ଆରମ୍ଭ ହୋଇଥିବା ବେଳେ ଓଡ଼ିଶା ସମଗ୍ର ଦେଶରେ ଉଦାହରଣ ପାଲଟିଛି ବୋଲି ସେ କହିଛନ୍ତି ।
ରାଜ୍ୟପାଳ ନିଜ ଅଭିଭାଷଣରେ ରାଜ୍ୟ ସରକାରଙ୍କ ଅଭିବୃଦ୍ଧି ବା ବିକାଶମୂଳକ ପରିବର୍ତ୍ତନର ଯାତ୍ରାକୁ ପର୍ଯ୍ୟାୟ କ୍ରମେ ଉଲ୍ଲେଖ କରିଥିଲେ । ସେ କହିଥିଲେ ରାଜ୍ୟ କୃଷି କ୍ଷେତ୍ରରେ ଏକ ପ୍ରଗତିଶୀଳ ରାଜ୍ୟ ହୋଇପାରିଛି ।
୭ ବର୍ଷରେ ୫ ଥର କୃଷି କର୍ମଣ ପୁରସ୍କାର ହାସଲ କରିପାରିଛି । ବାସ୍ତବରେ ଓଡ଼ିଶା ଦେଶରେ ଏକମାତ୍ର ରାଜ୍ୟ ଯେଉଁଠି ବିଗତ ଏକ ଦଶନ୍ଧିରେ କୃଷକଙ୍କ ଆୟ ଦ୍ୱିଗୁଣ ହୋଇପାରିଛି ।
ରାଜ୍ୟପାଳ କହିଥିଲେ, ପୂର୍ବରୁ ଶିଶୁ ଓ ମାତୃ ମୃତ୍ୟୁହାରରେ ଓଡ଼ିଶାର ସ୍ଥିତି ନୈରାଶ୍ୟଜନକ ଥିଲା । କିନ୍ତୁ ଓଡ଼ିଶା ଏବେ ସର୍ବାଧିକ ଶିଶୁ ମୃତ୍ୟୁହାର ହ୍ରାସ କରାଇପାରିଛି ଏବଂ ମାତୃ ମୃତ୍ୟୁହାର ହ୍ରାସ କ୍ଷେତ୍ରରେ ଜାତୀୟ ହାର ତୁଳନାରେ ମଧ୍ୟ କମ୍ ରହିଛି ।
ଓଡ଼ିଶା ପୂର୍ବରୁ ଉକ୍ରଟ ଆର୍ଥିକ ସ୍ଥିତିର ସମ୍ମୁଖିନ ହୋଇଥିଲା, କିନ୍ତୁ ଏବେ ସର୍ବାଧିକ ୨୪.୬୧ % ଦାରିଦ୍ର୍ୟ ହ୍ରାସ କରି ଅନ୍ୟମାନଙ୍କ ପାଇଁ ପଥ ପ୍ରଦର୍ଶକ ହୋଇପାରିଛି ।
ସେ କହିଥିଲେ, କୃଷି କ୍ଷେତ୍ରରେ ଆରମ୍ଭ ହୋଇଥିବା 'କାଳିଆ' ଯୋଜନା ପ୍ରଗତିଶୀଳ ଏବଂ ସର୍ବଗ୍ରାହୀ ।
ଇତି ମଧ୍ୟରେ ୧୨.୪୫ ଲକ୍ଷ କ୍ଷୁଦ୍ର ଓ ନାମମାତ୍ର ଚାଷୀ ଏବଂ ପ୍ରାୟ ୫୮ ହଜାର ଭାଗ ଚାଷୀଙ୍କ ଜମାଖାତାରେ ୫ ହଜାର ଟଙ୍କା ହିସାବରେ ୬୫୨ କୋଟି ଟଙ୍କା ଜମା ହୋଇସାରିଛି ।
'ଯଅ' ଜାତୀୟ ଶସ୍ୟକୁ ସୁରକ୍ଷିତ ରଖିବା ନିମନ୍ତେ ୧୬ ହଜାର ହେକ୍ଟର ପରିମିତ ଅଞ୍ଚଳରେ 'ଓଡ଼ିଶା ମିଲେଟ ମିଶନ' କାର୍ଯ୍ୟକ୍ଷମ ହୋଇପାରିଛି ।
ରାଜ୍ୟପାଳ କହିଥିଲେ, ରାଜ୍ୟ ସରକାର ଓଡ଼ିଶା ଜୈବିକ କୃଷି ନୀତି-୨୦୧୮ ଏବଂ ମୁଖ୍ୟମନ୍ତ୍ରୀ ଅଭିନବ କୃଷି ଯନ୍ତ୍ରପାତି ଯୋଜନାର ଶୁଭାରମ୍ଭ କରିଛନ୍ତି । ଅନେକ କ୍ଷେତ୍ରରେ ଓଡ଼ିଶା ପ୍ରଗତି ହାସଲ କରିଛି ।
୨୦୧୪ରୁ ଏ ପର୍ଯ୍ୟନ୍ତ ରେକର୍ଡ ସଂଖ୍ୟକ ୨୦ ଲକ୍ଷ ବାସଗୃହ ନିର୍ମାଣ କରି ଦେଶରେ ଅଗ୍ରଣୀ ହୋଇପାରିଛି । ରେକର୍ଡ ସଂଖ୍ୟକ ୬ ଲକ୍ଷ ଛାତ୍ରୀ ଛାତ୍ରୀନିବାସରେ ରହି ଅଧ୍ୟୟନ କରୁଛନ୍ତି ।
୭ ଲକ୍ଷ ମହିଳା ସ୍ୱୟଂ ସହାୟକ ଗୋଷ୍ଠୀଙ୍କୁ ନେଇ ମିଶନ ଶକ୍ତି ଏବେ ଚଳଚଞ୍ଚଳ । ବିଜୁ ସ୍ୱାସ୍ଥ୍ୟ କଲ୍ୟାଣ ଯୋଜନା ସାର୍ବଜନୀନ ସ୍ୱାସ୍ଥ୍ୟୃସେବା ଯୋଗାଇବାରେ ଅନନ୍ୟ ହୋଇପାରିଛି ।
ସମସ୍ତ ଯୋଗ୍ୟ ପରିବାରଙ୍କ ପାଇଁ ଖାଦ୍ୟ ସୁରକ୍ଷା ଯୋଜନାକୁ ସୁନିଶ୍ଚିତ କରାଯାଇପାରିଛି । ୪୮ ଳକ୍ଷରୁ ଅଧିକ ବ୍ୟକ୍ତିଙ୍କୁ ପେନସନ ଯୋଗାଇ ଦିଆଯାଇଛି । ଜଙ୍ଗଲ ଅଧିବାସୀଙ୍କୁ ଜମି ଅଧିକାର ଯୋଗାଇ ଦେବାରେ ରାଜ୍ୟ ଅଗ୍ରଣୀ ହୋଇଛି ।
୨୦୧୪ ମସିହାଠାରୁ ପ୍ରାୟ ୮ଲକ୍ଷ ହେକ୍ଟର ଅତିରିକ୍ତ ଜଳସେଚନ ସାମର୍ଥ୍ୟ ସୃଷ୍ଟି କରାଯାଇଛି । ୨୦୧୯ ଏପ୍ରିଲ ସୁଦ୍ଧା ୫ ବର୍ଷରେ ୧୦ ଲକ୍ଷ ହେକ୍ଟର ଅଧିକ ଜଳସେଚନ ପାଇଁ ଲକ୍ଷ୍ୟ ରହିଛି ।
ସ୍ମାର୍ଟ ସିଟି ପ୍ରତିଯୋଗିତାରେ ଭୁବନେଶ୍ୱର ସର୍ବାଗ୍ରେ ଥିବା ବେଳେ ଓଡ଼ିଶା ଭାରତର କ୍ରୀଡ଼ା ରାଜଧାନୀ ହୋଇପାରିଛି । 'ସ୍କିଲଡ ଇନ ଓଡ଼ିଶା' ଏବେ ବିଶ୍ୱସ୍ତରୀୟ ବ୍ରାଣ୍ଡ ପାଲଟିଛି ।
କୃଷକମାନଙ୍କୁ ଏକ ପ୍ରତିଶତ ସୁଧହାରରେ ୫୦ ହଜାର ଟଙ୍କା ପର୍ଯ୍ୟନ୍ତ କୃଷିଋଣ ଦିଆଯାଉଥିଲା, ଯାହାକି ୨୦୧୯ ଏପ୍ରିଲ ୧ ତାରିଖରୁ ବିନା ସୁଧରେ ଦିଆଯିବ । ରାଜ୍ୟର ସମସ୍ତ ପ୍ରାଥମିକ କୃଷି ସମବାୟ ସମିତି ଗୁଡ଼ିକର କମ୍ପ୍ୟୁଟରୀକରଣ କରିବା ଦିଗରେ ରାଜ୍ୟ ସରକାର ଗୁରୁତ୍ୱ ଦେଇଛନ୍ତି ।
ରାଜ୍ୟ ସମବାୟ ବ୍ୟାଙ୍କର ଡାଟା କେନ୍ଦ୍ର ସହ ସଂଯୁକ୍ତ ହୋଇ ୧୧୭୯ଟି କୃଷି ପ୍ରାଥମିକ ସମବାୟ ସମିତି ଅନଲାଇନରେ କାରବାର କରୁଛନ୍ତି ।
ରାଜ୍ୟପାଳ କହିଥିଲେ, ସପ୍ତମ ବେତନ କମିଶନ କାର୍ଯ୍ୟକାରୀ ହେବା ଦ୍ୱାରା ରାଜ୍ୟ ସରକାରଙ୍କ ୪ ଲକ୍ଷରୁ ଅଧିକ କର୍ମଚାରୀ ଏବଂ ୩ ଲକ୍ଷରୁ ଅଧିକ ପେନସନଭୋଗୀ ସଂଶୋଧିତ ଦରମାହାରରେ ଉପକୃତ ହୋଇଛନ୍ତି ।
୨୦୧୮ ଅକ୍ଟୋବର ୩୦ ତାରିଖରୁ ଅଣକୁଶଳୀ ଶ୍ରମିକମାନଙ୍କ ସର୍ବର୍ନିମ୍ନ ମଜୁରି ୨୦୦ ଟଙ୍କାରୁ ୨୮୦ ଟଙ୍କାକୁ ବୃଦ୍ଧି କରାଯାଇଥିବା ବେଳେ ଅର୍ଦ୍ଧକୁଶଳୀ ଶ୍ରମିକମାନଙ୍କ ୨୨୦ ଟଙ୍କାରୁ ୩୨୦ ଟଙ୍କାକୁ ବଢ଼ାଯାଇଛି ।
ସେ କହିଥିଲେ, ନିବେଶକଙ୍କୁ ସୁବିଧା ଯୋଗାଇ ଦେବା ପାଇଁ ଓଡ଼ିଶା ସରକାର ସିଙ୍ଗଲ ୱିଣ୍ଡୋ ଏବଂ ଗୋ-ସ୍ୱିଫ୍ଟ ଟ୍ରାକିଂ ବ୍ୟବସ୍ଥା, ଗୋ-ସ୍ମାଇଲ୍, ଗୋ-ପ୍ଲସ ଓ କୋ-କେୟାର ବ୍ୟବସ୍ଥାର ବିକାଶ କରାଯାଇଛି ।
ଭୁବନେଶ୍ୱରରେ ଅନୁଷ୍ଠିତ ମେକ୍ ଇନ ଓଡ଼ିଶା କନକ୍ଲେଭ-୨୦୧୮ରେ ଦେଶର ପ୍ରମୁଖ ଶିଳ୍ପ ଅଧିନାୟକମାନଙ୍କର ଅଂଶ ଗ୍ରହଣ ସମାବେଶକୁ ଅଭୂତପୂର୍ବ ସଫଳତା ଆଣି ଦେଇଥିଲା । ଏହି ମହାକୁମ୍ଭ ଦ୍ୱାରା ରାଜ୍ୟରେ ୧୫ଟି କ୍ଷେତ୍ରରେ ୪.୨୦ ଲକ୍ଷ କୋଟିର ପୁଞ୍ଜିନିବେଶ ପ୍ରତିଶ୍ରୁତି ମିଳିଛି ଏବଂ ଏହା ୫.୯୧ ଲକ୍ଷ ଲୋକଙ୍କୁ ନିଯୁକ୍ତି ସୁଯୋଗ ଆଣିଦେବ ।
ରାଜ୍ୟପାଳ କହିଥିଲେ, ରାଜ୍ୟରେ ୪ଟି ନୂତନ ସରକାରୀ ନୂତନ ମେଡିକାଲ କଲେଜ ପ୍ରତିଷ୍ଠା କରାଯିବା ଦ୍ୱାରା ଏମବିବିଏସ ସ୍ଥାନ ସଂଖ୍ୟା ୪୫୦ରୁ ୧୦୫୦କୁ ବୃଦ୍ଧି ପାଇଛି ।
ରାଜ୍ୟ ସରକାରଙ୍କ ପ୍ରମୁଖ ଯୋଜନା 'ମମତା' କାର୍ଯ୍ୟକାରୀ ହେବା ପରଠାରୁ ମୋଟ ୩୫.୬୯ ଲକ୍ଷ ଗର୍ଭବତୀ ଓ ପ୍ରସୂତି ମହିଳାଙ୍କ ବ୍ୟାଙ୍କ ଆକାଉଣ୍ଟରେ ସିଧାସଳଖ ୧୬୫୫.୨୮ କୋଟି ଟଙ୍କାର ପ୍ରୋତ୍ସାହନ ରାଶି ଜମା କରାଯାଇଛି ।
ରାଜ୍ୟ ସରକାରଙ୍କ ପିଏଚଏଚ ଓ ଅନ୍ତୋଦୟ ଅନ୍ନ ଯୋଜନାରେ ଅନ୍ତର୍ଭୁକ୍ତ ୩୨୨.୩୯ ଲକ୍ଷ ଲୋକଙ୍କ ସମେତ ମୋଟ ୮୬.୯୦ ଲକ୍ଷ ପରିବାରଙ୍କୁ ଜାତୀୟ ଖାଦ୍ୟ ସୁରକ୍ଷା ଅଧିନିୟମ ଅଧୀନରେ ସୁବିଧା ପ୍ରଦାନ କରାଯାଇଛି ।
ବିଗତ ୪ ବର୍ଷ ମଧ୍ୟରେ ଓଡ଼ିଶା ୨୦ ଲକ୍ଷରୁ ଅଧିକ ଗୃହ ନିର୍ମାଣ କାର୍ଯ୍ୟ ସମ୍ପୂର୍ଣ୍ଣ କରିଛି ଏବଂ ରାଜ୍ୟ ସରକାର ନିର୍ଦ୍ଦିଷ୍ଟ ସମୟସୀମା ମଧ୍ୟରେ ଗ୍ରାମାଞ୍ଚଳର ସମସ୍ତ କଚ୍ଚା ଘରକୁ ପକ୍କା ଘରରେ ପରିଣତ କରିବାକୁ ପ୍ରତିବଦ୍ଧ ।
ରାଜ୍ୟପାଳ କହିଥିଲେ, ଉଭୟ ଗ୍ରାମାଞ୍ଚଳ ଓ ସହରାଞ୍ଚଳରେ ନିରାପଦ ବିଶୁଦ୍ଧ ପାନୀୟ ଜଳ ଯୋଗାଇଦେବା ପାଇଁ ୨୦୧୭-୧୮ ବର୍ଷରୁ 'ବସୁଧା' ଯୋଜନା ସମ୍ପୂର୍ଣ୍ଣ ଭାବେ କାର୍ଯ୍ୟକାରୀ ହେଉଛି ।
ରାଜ୍ୟର ସମସ୍ତ ୩୧୪ ବ୍ଲକରେ ଲୋକାଭିମୁଖୀ ଅଭିନବ କାର୍ଯ୍ୟକ୍ରମ 'ଆମ ଗାଁ ଆମ ବିକାଶ' କାର୍ଯ୍ୟକାରୀ ହୋଇଛି । ସରକାର ୬୭୯୮ଟି ଗ୍ରାମପଞ୍ଚାୟତ ପାଇଁ ୧୫୫୪ କୋଟି ଟଙ୍କାରେ ୬୨୮୫୭ଟି ପ୍ରକଳ୍ପକୁ ମଂଜୁର କରିଛନ୍ତି ।
ରାଜ୍ୟପାଳ କହିଥିଲେ ନିକଟରେ ୨୦୧୮ ଡିସେମ୍ବରରୁ ରାଜ୍ୟରେ 'ପିଠା' କାର୍ଯ୍ୟକ୍ରମର ଶୁଭାରମ୍ଭ କରାଯାଇଛି । ଗ୍ରାମ ପଞ୍ଚାୟତ ସ୍ତରରେ ପ୍ରତି ମାସ ୧୫ରୁ ୨୦ ତାରିଖ ପର୍ଯ୍ୟନ୍ତ ଏହା ଅନୁଷ୍ଠିତ ହେଉଛି ।
ବିଜୁ ସ୍ୱାସ୍ଥ୍ୟୃ କଲ୍ୟାଣ ଯୋଜନା କାର୍ଯ୍ୟକାରୀ କରାଯିବା ସହ ଓଡ଼ିଶା ସାର୍ବଜନୀନ ସ୍ୱାସ୍ଥ୍ୟ ସେବାର ଲକ୍ଷ୍ୟ ପୂରଣ କରାଯାଇପାରିଛି । ଏହି ଯୋଜନାରେ ପ୍ରାୟ ୭୦ ଲକ୍ଷ ପରିବାର (୩.୫ କୋଟି ଲୋକ) ସରକାରୀ ଡାକ୍ତରଖାନାରେ ଯେପରି ଦେୟମୁକ୍ତ ସ୍ୱାସ୍ଥ୍ୟସେବା ପାଇପାରିବେ ତାହା ସରକାର ସୁନିଶ୍ଚିତ କରିଛନ୍ତି ।
ହିତାଧିକାରୀ ପରିବାର ଗୁଡ଼ିକର ମହିଳାମାନଙ୍କ କ୍ଷେତ୍ରରେ ଅତିରିକ୍ତ ୨ ଲକ୍ଷ ଟଙ୍କାର ସହାୟତା ବ୍ୟବସ୍ଥା କରାଯାଇଛି । ସ୍ୱାସ୍ଥ୍ୟସେବା କ୍ଷେତ୍ରରେ ଦେୟମୁକ୍ତ 'ନିଦାନ', 'ସହାୟ', 'ସୁନେତ୍ର', 'ଆମ କ୍ଲିନିକ', 'ନିର୍ମଳ' ଏବଂ 'ଆଶା ମାତୃତ୍ୱ ଯୋଜନା' କାର୍ଯ୍ୟକାରୀ ହେଉଥିବା ରାଜ୍ୟପାଳ ପ୍ରଫେସର ଗଣେଶୀ ଲାଲ କହିଥିଲେ ।
This site uses Akismet to reduce spam. Learn how your comment data is processed.
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
